[pic] | EUROPA-KOMMISSIONEN |

Bruxelles, den 24.3.2010

KOM(2010) 85 endelig

2010/0054 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, hvad angår Tjenesten for EU's Optræden Udadtil

BEGRUNDELSE

Dette kommissionsforslag tager sigte på at ændre finansforordningen under hensyn til oprettelsen af Tjenesten for EU's Optræden Udadtil (i det følgende benævnt EU-Udenrigstjenesten) som omhandlet i Lissabontraktaten. Finansforordningen omhandler alle de regler og procedurer, der finder anvendelse på EU's midler, og skal efterleves af alle institutioner. Den suppleres af gennemførelsesbestemmelserne, som også bør ændres - ved et særskilt forslag - for at tage hensyn til oprettelsen af EU-Udenrigstjenesten. Et særskilt kommissionsforslag om ændring af personalevedtægten vil indeholde nærmere detaljer om forvaltningen af EU-Udenrigstjenestens personale.

De foreslåede ændringer er baseret på de retningslinjer, der blev godkendt af Det Europæiske Råd den 29.-30. oktober 2009 med henblik på oprettelse af den fremtidige EU-Udenrigstjeneste som en sui generis -tjeneste.

Som fastsat i finansforordningens artikel 184 fremlægger Kommissionen ved udgangen af første halvår 2010 sit forslag til revisionen af finansforordningen, som gennemføres hvert tredje år. Kommissionen vurderer imidlertid, at det vil være nødvendigt inden denne tilbagevendende revision at foretage en særskilt ad hoc-revision af finansforordningen, hvis EU-Udenrigstjenesten skal kunne oprettes hurtigt. Andre aspekter vedrørende gennemførelsen af Lissabontraktaten er dækket af et særskilt forslag, der blev vedtaget af Kommissionen den 3. marts 2010 (KOM(2010)71).

1. Vigtigste ændringer vedrørende oprettelsen af EU-Udenrigstjenesten

Artikel 27, stk. 3, i traktaten om Den Europæiske Union (TEU) fastsætter, at EU-Udenrigstjenesten bistår den højtstående repræsentant under udøvelsen af dennes hverv, og at Rådet - på forslag af den højtstående repræsentant efter høring af Europa-Parlamentet og efter Kommissionens godkendelse - træffer afgørelse om, hvordan tjenesten skal tilrettelægges og fungere.

I konklusionerne fra Det Europæiske Råd 29.-30. oktober 2009 godkendtes visse retningslinjer for oprettelsen af den fremtidige EU-Udenrigstjeneste som en sui generis -tjeneste, og den højtstående repræsentant blev opfordret til at oprette EU-Udenrigstjenesten " senest ved udgangen af april 2010 ".

I budgetmæssig forstand vil EU-Udenrigstjenesten blive behandlet som en institution i henhold til artikel 1 i finansforordningen og få budgetmæssig autonomi, dvs. sin egen sektion i EU-budgettet. Den skal forvalte egne administrative udgifter (ligesom alle andre institutioner), og Europa-Parlamentet vil derfor meddele den decharge herfor. Europa-Parlamentet vil således udøve sine fulde budget- og kontrolmæssige beføjelser i forhold til EU-Udenrigstjenesten.

Kommissionens nuværende delegationer rundt omkring i verden bliver desuden EU-delegationer og en del af EU-Udenrigstjenesten. Eftersom disse delegationer vil blive ved med at forvalte ekstern bistand, som i øjeblikket for de fleste er deres vigtigste opgave, bør der findes måder, hvorpå de kan forvalte driftsudgifter, selv om de ikke længere er en del af Kommissionen, under hensyn til at en del af personalet, dvs. det operationelle og finansielle personale, forbliver kommissionspersonale. Kommissionen har været særligt opmærksom på, at nærværende forslag skal gøre det muligt for EU-Udenrigstjenesten at gennemføre en samlet indsats udadtil, uden at det svækker sund finansiel forvaltning, ansvarlighed og beskyttelse af Unionens finansielle interesser. Europa-Parlamentet vil naturligvis fortsat meddele Kommission decharge for gennemførelse af budgetsektionen vedrørende Kommissionen, herunder for driftsbevillinger, som forvaltes af EU-delegationscheferne, der vil fungere som Kommissionens anvisningsberettigede ved subdelegation.

Med henblik herpå tager de ændringer, der er indført i finansforordningen, sigte på at integrere EU-Udenrigstjenesten i rammerne for Kommissionens finansielle styring, når den deltager i gennemførelsen af driftsbudgettet. Det er i den forbindelse afgørende, at EU-Udenrigstjenesten bygger på erfaring, vejledning, støtte og uddannelse inden for finansiel styring og intern kontrol vedrørende forbindelserne udadtil, som er et resultat af Kommissionens mangeårige forvaltning.

Det foreslås, at Kommissionens ansvarlige generaldirektører ved subdelegation giver EU-delegationscheferne gennemførelsesbeføjelser. De vil herved blive anvisningsberettigede for Kommissionen ved subdelegation og være ansvarlige over for den generaldirektør, som ved subdelegation har overført budgetgennemførelsesopgaver til dem. Der foreslås derfor specifikke regler, således at EU-delegationscheferne ved gennemførelse af dele af budgetsektionen vedrørende Kommissionen anvender Kommissionens budgetgennemførelsesregler og er underlagt de samme pligter og forpligtelser som alle andre anvisningsberettigede, der er bemyndiget af Kommissionen ved subdelegation. Kommissionen kan i den forbindelse give dem instrukser, hvor det er nødvendigt og hensigtsmæssigt.De nuværende regler for OLAF vil også finde anvendelse på EU-delegationscheferne, hvis der forekommer finansielle uregelmæssigheder i forvaltningen af budgetsektionen vedrørende EU-Udenrigstjenesten og af bevillinger under Kommissionens budgetsektion, som delegationscheferne forvalter ved subdelegation.

Der er ikke behov for en specifik bestemmelse vedrørende OLAF i finansforordningen. Dette forslag fra Kommissionen indeholder imidlertid en ny bestemmelse, der indebærer, at instansen vedrørende finansielle uregelmæssigheder er den samme for Kommissionen og for EU-Udenrigstjenesten i tilfælde, hvor Kommissionen uddelegerer gennemførelsesbeføjelser til EU-delegationscheferne. Der foreslås også nye bestemmelser, som skal sikre, at den højtstående repræsentant spiller en central rolle for korrekt koordinering og udveksling af oplysninger mellem EU-Udenrigstjenesten og Kommissionen.

For at sikre effektiv forvaltning af EU-delegationerne foreslås det endelig, at administrationsudgifter og støtteudgifter til finansiering af fælles omkostninger i delegationerne bør afholdes af en enkelt støttetjeneste, uanset hvilken budgetsektion de pågældende bevillinger opføres under. Til det formål bør der efter aftale med Kommissionen i finansforordningens artikel 50 åbnes mulighed for at fastsætte gennemførelsesbestemmelser.

2. Arbejdsdokument fra Kommissionens tjenestegrene vedrørende gennemførelsesbestemmelser

For at supplere dette kommissionsforslag om ændring af finansforordningen redegøres der i et arbejdsdokument fra Kommissionens tjenestegrene for de ændringer af gennemførelsesbestemmelserne, der er påkrævet. Disse ændringer vil blive vedtaget af Kommissionen, når den ændrede finansforordning er vedtaget, og vil vedrøre de specifikke bestemmelser, der skal anvendes på EU-delegationscheferne, når de fungerer som anvisningsberettigede for Kommissionen ved subdelegation, herunder:

- det forhold, at de skal underskrive chartret for anvisningsberettigede, der er bemyndiget ved subdelegation, som i detaljer beskriver deres pligter og forpligtelser, inden de begynder at gennemføre EU-budgettet

- Kommissionens interne regler for budgetgennemførelse

- kodeksen for faglige standarder, der er vedtaget af Kommissionen

- Kommissionens instans vedrørende finansielle uregelmæssigheder (bestemmelser, der supplerer dem, der allerede er fastsat i finansforordningen, er indeholdt i gennemførelsesbestemmelserne).

2010/0054 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, hvad angår Tjenesten for EU's Optræden Udadtil

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 322, sammenholdt med traktaten om oprettelse af Det Europæiske Atomenergifællesskab, særlig artikel 106a,

under henvisning til forslag fra Europa-Kommissionen,

under henvisning til udtalelse fra Revisionsretten[1],

efter den almindelige lovgivningsprocedure og

ud fra følgende betragtninger:

3. Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[2] (i det følgende benævnt "finansforordningen") fastsætter de budgetprincipper og finansielle regler, der bør overholdes i forbindelse med alle retsakter. Det er nødvendigt at ændre visse bestemmelser i finansforordningen for at tage hensyn til de ændringer, der er gennemført ved Lissabontraktaten.

4. Ved Lissabontraktaten oprettes Tjenesten for EU's Optræden Udadtil (i det følgende benævnt "EU-Udenrigstjenesten"). Ifølge konklusionerne fra Det Europæiske Råd den 29.-30. oktober 2009 er EU-Udenrigstjenesten en sui generis -tjeneste og bør behandles som en institution for så vidt angår finansforordningen.

5. Eftersom EU-Udenrigstjenesten bør behandles som en institution for så vidt angår finansforordningen, bør Europa-Parlamentet meddele EU-Udenrigstjenesten decharge for gennemførelse af de bevillinger, der er vedtaget i budgetsektionen vedrørende EU-Udenrigstjenesten. Europa-Parlamentet bør også fortsat meddele Kommissionen decharge for gennemførelse af budgetsektionen vedrørende Kommissionen, herunder for driftsbevillinger, som er forvaltet af EU-delegationschefer, der er Kommissionens anvisningsberettigede ved subdelegation.

6. Kommissionens delegationer bliver i henhold til Lissabontraktaten en del af EU-Udenrigstjenesten som EU-delegationer. For at sikre disse delegationers effektive forvaltning bør alle deres administrations- og støtteudgifter til finansiering af fælles omkostninger afholdes af én støttetjeneste. Finansforordningen bør derfor åbne mulighed for at fastsætte gennemførelsesbestemmelser i enighed med Kommissionen med henblik på at lette gennemførelse af driftsbevillinger i EU-delegationerne, som er opført i budgetsektionerne vedrørende EU-Udenrigstjenesten og Rådet.

7. Det er nødvendigt at sikre den fortsatte drift af EU-delegationerne og navnlig kontinuiteten og effektiviteten i delegationernes forvaltning af ekstern bistand. Kommissionen bør derfor bemyndiges til ved subdelegation at give EU-delegationschefer beføjelse til at forvalte budgetgennemførelsen af driftsudgifter for delegationer, der hører ind under EU-Udenrigstjenesten som en særskilt institution. Hvis Kommissionen gennemfører budgettet inden for rammerne af direkte centraliseret forvaltning, bør den desuden have tilladelse til også at gøre dette gennem bemyndigelse af EU-delegationscheferne ved subdelegation. De anvisningsberettigede, som Kommissionen har bemyndiget ved delegation, bør fortsat være ansvarlige for fastlæggelse af interne forvaltnings- og kontrolsystemer, mens EU-delegationscheferne bør være ansvarlige for hensigtsmæssig etablering og anvendelse af interne forvaltnings- og kontrolsystemer samt for forvaltning af delegationernes midler og indsats, og de bør aflægge rapport herom to gange om året.

8. For at efterleve princippet om forsvarlig finansiel forvaltning bør EU-delegationscheferne, når de fungerer som Kommissionens anvisningsberettigede ved subdelegation, anvende Kommissionens regler og være underlagt de samme pligter, forpligtelser og ansvarlighed som andre anvisningsberettigede, Kommissionen har bemyndiget ved subdelegation. Til det formål bør de om nødvendigt også referere til Kommissionen som deres institution.

9. Kommissionen bevarer det fulde ansvar for decharge-proceduren, hvad angår den del af budgetsektionen vedrørende Kommissionen, der gennemføres af EU-Udenrigstjenesten. For at gøre det muligt for Kommissionen at varetage sit ansvar bør EU-delegationscheferne fremlægge de nødvendige oplysninger. EU's højtstående repræsentant for udenrigsanliggender og sikkerhedspolitik bør lette samarbejdet mellem EU's delegationer og Kommissionens tjenestegrene.

10. Kommissionens anvisningsberettigede bevarer ansvaret for hele budgetsektionen vedrørende Kommissionen, herunder regnskabsforanstaltninger vedrørende bevillinger, som ved subdelegation forvaltes af EU-delegationscheferne. Det er derfor nødvendigt at klarlægge, at ansvaret for EU-Udenrigstjenestens ansvarsberettigede kun bør vedrøre budgetsektionen vedrørende EU-Udenrigstjenesten, således at der undgås ansvarsoverlapning.

11. For at sikre kohærens og lige behandling af medarbejdere i EU-Udenrigstjenesten, der er anvisningsberettigede ved subdelegation, og Kommissionens anvisningsberettigede, samt passende informering af Kommissionen, bør Kommissionens instans vedrørende finansielle uregelmæssigheder også være ansvarlig for at behandle uregelmæssigheder inden for EU-Udenrigstjenesten, hvis Kommissionen har overdraget EU-delegationscheferne gennemførelsesbeføjelser ved subdelegation. For at opretholde forbindelsen mellem ansvar for finansiel forvaltning og disciplinære foranstaltninger bør Kommissionen imidlertid have mulighed for at anmode EU's højtstående repræsentant for udenrigsanliggender og sikkerhedspolitik om at indlede procedurer, hvis instansen konstaterer uregelmæssigheder vedrørende de beføjelser, Kommissionen ved subdelegation har overdraget EU-delegationscheferne. I sådanne tilfælde bør den højtstående repræsentant træffe passende foranstaltninger i henhold til personalevedtægten.

12. For at sikre, at den finansielle kontrol er kohærent, effektiv og omkostningseffektiv bør Kommissionens interne revisor fungere som intern revisor for EU-Udenrigstjenesten med hensyn til gennemførelsen af budgettet inden for både Kommissionens og EU-Udenrigstjenestens budgetsektion.

13. Rådets forordning (EF, Euratom) nr. 1605/2002 bør derfor ændres i overensstemmelse hermed -

VEDTAGET DENNE FORORDNING:

Artikel 1

I forordning (EF, Euratom) nr. 1605/2002 foretages følgende ændringer:

(1) I artikel 1, stk. 2, indsættes "Tjenesten for EU's Optræden Udadtil" foran "Det Økonomiske og Sociale Udvalg".

(2) Artikel 28, stk. 1, første afsnit, affattes således:

"Ethvert forslag eller initiativ, som Kommissionen, EU's højtstående repræsentant for udenrigsanliggender og sikkerhedspolitik eller en medlemsstat forelægger lovgivningsmyndigheden, og som kan få budgetmæssige følger, herunder for antallet af stillinger, skal ledsages af en finansieringsoversigt og af en evaluering som omhandlet i nærværende forordnings artikel 27, stk. 4".

(3) Artikel 30, stk. 3, første afsnit, affattes således:

"Kommissionen stiller på en hensigtsmæssig måde de oplysninger om modtagerne af midler fra budgettet til rådighed, som den ligger inde med, når budgettet gennemføres centralt i henhold til artikel 53 a , samt oplysningerne om modtagerne af midler fra de enheder, som opgaver i forbindelse med budgettets gennemførelse er uddelegeret til, når der er tale om andre forvaltningsmetoder."

(4) I artikel 31, stk. 1, indsættes "Tjenesten for EU's Optræden Udadtil" foran "Det Økonomiske og Sociale Udvalg".

(5) I artikel 50, stk. 1, tilføjes følgende punktum:

"Der kan imidlertid aftales nærmere bestemmelser med Kommissionen med henblik på at lette gennemførelsen af EU-delegationernes driftsbevillinger, som er opført i budgetsektionerne vedrørende EU-Udenrigstjenesten og Rådet."

(6) I artikel 51 tilføjes følgende stykker:

"Kommissionen kan imidlertid uddelegere sine budgetgennemførelsesbeføjelser vedrørende bevillingerne under sin egen budgetsektion til EU-delegationscheferne. Når EU-delegationscheferne fungerer som Kommissionens anvisningsberettigede ved subdelegation, anvender de Kommissionens budgetgennemførelsesbestemmelser og har samme pligter, forpligtelser og ansvar som alle andre, der ved subdelegation fungerer som Kommissionens anvisningsberettigede.

Hvad angår stk. 2, træffer EU's højtstående repræsentant for udenrigsanliggender og sikkerhedspolitik de nødvendige foranstaltninger til at lette samarbejdet mellem EU-delegationerne og Kommissionens tjenestegrene."

(7) Artikel 53a affattes således:

"Artikel 53a

Når Kommissionen gennemfører budgettet centralt, udføres gennemførelsesopgaverne enten direkte af dens tjenestegrene eller af EU-delegationerne efter artikel 51, stk. 2, eller indirekte efter artikel 54-57."

(8) I artikel 59 tilføjes som stk. 5:

"5. Hvis EU-delegationschefer fungerer som anvisningsberettigede ved subdelegation efter artikel 51, stk. 2, refererer de til Kommissionen som deres institution, hvor deres opgaver som anvisningsberettigede kræver dette."

(9) I afdeling 2 tilføjes følgende artikel 60a:

"1. Hvor EU-delegationschefer fungerer som anvisningsberettigede ved subdelegation efter artikel 51, stk. 2, samarbejder de tæt med Kommissionen om korrekt anvendelse af midlerne, navnlig med henblik på at sikre de finansielle transaktioners lovlighed og formelle rigtighed, respekt for princippet for forsvarlig økonomisk forvaltning ved forvaltning af midlerne og effektiv beskyttelse af EU's finansielle interesser.

De træffer til det formål de nødvendige foranstaltninger for at forhindre dels enhver situation, som kan få konsekvenser for Kommissionens ansvar for gennemførelsen af det budget, de er pålagt ved subdelegation, dels enhver konflikt mellem interesser og prioriteter, der har indflydelse på de finansielle forvaltningsopgaver, de varetager ved subdelegation.

Opstår der en situation eller en konflikt som omhandlet i andet afsnit, underretter EU-delegationscheferne straks Kommissionens ansvarlige tjenestegren og den højtstående repræsentant for udenrigsanliggender og sikkerhedspolitik herom.

2. EU-delegationschefer, der befinder sig i en situation som den, der er beskrevet i artikel 60, stk. 6, henviser til den særlige instans for økonomiske uregelmæssigheder, der er oprettet efter artikel 66, stk. 4. Er der tale om en ulovlig aktivitet, svig eller bestikkelse, der vil kunne skade EU's interesser, underretter delegationschefen de myndigheder og instanser, der er fastsat i den gældende lovgivning.

3. EU-delegationschefer, der fungerer som anvisningsberettigede ved subdelegation efter artikel 51, stk. 2, aflægger to gange om året rapport til deres anvisningsberettigede, som er bemyndiget ved delegation, således at sidstnævnte kan indføje rapporterne i den årsberetning, der er omhandlet i artikel 60, stk. 7. Den halvårlige rapport, der udarbejdes af EU-delegationscheferne, skal indeholde oplysninger om dels effektiviteten af interne forvaltnings- og kontrolsystemer, der er etableret i deres delegation, dels forvaltningen af opgaver, de varetager ved subdelegation.

4. EU-delegationschefer, der fungerer som anvisningsberettigede ved subdelegation i henhold til artikel 51, stk. 2, besvarer enhver anmodning fra den anvisningsberettigede, Kommissionen har bemyndiget ved delegation.

(10) I artikel 61, stk. 1, tilføjes følgende afsnit:

"Ansvaret for regnskabsføreren for EU-Udenrigstjenesten er begrænset til budgetsektionen vedrørende EU-Udenrigstjenesten, som gennemføres af EU-Udenrigstjenesten."

(11) I artikel 66 foretages følgende ændringer:

(a) Følgende tilføjes som stk. 3a:

"3a. I tilfælde af bemyndigelse af EU-delegationscheferne ved subdelegation har den anvisningsberettigede, der er bemyndiget ved delegation, ansvaret for fastlæggelse af de interne forvaltnings- og kontrolsystemer, der anvendes, og for deres effektivitet. EU-delegationscheferne har ansvaret for hensigtsmæssig tilrettelæggelse og anvendelse af disse systemer i overensstemmelse med instrukserne fra den ansvarsberettigede, der er bemyndiget ved delegation, og for forvaltning af de af EU-delegationens midler og opgaver, der henhører under deres ansvar.

EU-delegationscheferne aflægger rapport om varetagelsen af deres ansvar som omhandlet i dette stykkes første afsnit, jf. artikel 60a, stk. 3.

Hvert år fremlægger EU-delegationscheferne for den anvisningsberettigede, som Kommissionen har bemyndiget ved delegation, en erklæring om de interne forvaltnings- og kontrolsystemer, der er etableret i deres delegationer, som kan indgå i den anvisningsberettigedes egen erklæring."

(b) som stk. 5 tilføjes:

5. Hvis EU-delegationscheferne fungerer som anvisningsberettigede ved subdelegation i henhold til artikel 51, stk. 2, er den særlige instans til behandling af økonomiske uregelmæssigheder, der er oprettet af Kommissionen efter stk. 4 i nærværende artikel, kompetent i sager, der henvises til i sidstnævnte stykke.

Hvis instansen påviser systemrelaterede problemer, sender den en rapport med henstillinger til EU's højtstående repræsentant for udenrigsanliggender og sikkerhedspolitik og til den anvisningsberettigede, som Kommissionen har bemyndiget ved delegation, hvis førstnævnte ikke er berørt, samt til den interne revisor.

Kommissionen kan på grundlag af instansens udtalelse anmode EU's højtstående repræsentant for udenrigsanliggender og sikkerhedspolitik om i sin egenskab af ansættelsesmyndighed at træffe foranstaltninger med henblik på at fastslå, om disciplinært eller økonomisk ansvar kan gøres gældende over for anvisningsberettigede, der er bemyndiget ved subdelegation, hvis uregelmæssighederne vedrører beføjelser, som Kommissionen har overdraget dem ved subdelegation. I et sådant tilfælde træffer den højtstående repræsentant passende foranstaltninger i henhold til personalevedtægten."

(12) I artikel 85 tilføjes følgende stykker:

"Hvad angår intern revision af EU-Udenrigstjenesten, er EU-delegationschefer, der fungerer som anvisningsberettigede ved subdelegation i henhold til artikel 51, stk. 2, underlagt kontrolbeføjelserne for Kommissionens interne revisor med hensyn til den finansielle forvaltning, de varetager ved subdelegation.

Af hensyn til kohærens, effektivitet og omkostningseffektivitet, fungerer Kommissionens interne revisor også som intern revisor for EU-Udenrigstjenesten med hensyn til gennemførelsen af budgetsektionen vedrørende EU-udenrigstjenesten."

(13) Artikel 163, første punktum, affattes således:

"De i dette afsnit omhandlede foranstaltninger kan gennemføres centralt af Kommissionen i henhold til artikel 53 a ved delt forvaltning, decentralt af det eller de pågældende modtagertredjelande eller sammen med internationale organisationer i overensstemmelse med de relevante bestemmelser i artikel 53-57."

(14) Artikel 165, første punktum, affattes således:

"Modtagertredjelandenes og de internationale organisationers gennemførelse af foranstaltningerne kontrolleres af Kommissionen i henhold til artikel 53 a ."

(15) Artikel 185, stk. 3, affattes således:

”3. Kommissionens interne revisor har samme beføjelser i forbindelse med de i stk. 1 omhandlede organer som i forbindelse med Kommissionens tjenestegrene eller EU-delegationerne."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand […] […]

[1] EUT C […] af […], s. […].

[2] EFT L 248 af 16.9.2002, s. 1.